दिल्‍ली यूनिवर्सिटी में दो छात्र संगठनों के बीच हिंसक भिड़ंत के बाद ABVP के खिलाफ सोशल मीडिया पर कैंपेन चलाने वाली गुरमेहर कौर ने खुद को पूरे आंदोलन से अलग कर लिया है। 2016 में जब उन्‍होंने भारत और पाकिस्‍तान के नेताओं से शांति वार्ता करने की अपील करता एक वीडियो बनाया था, तब कौर पहली बार चर्चा में आई थीं। हालांकि अब उनकी एक फेसबुक पोस्‍ट ने देश में एक अलग बहस को जन्‍म दे दिया है। कारगिल शहीद की बेटी, गुरमेहर कौर को सोशल मीडिया पर ट्रोल किया गया, उन्‍हें ‘चुनावी शिगूफा’ बताया गया। इस बीच, कई आवाजें उनके समर्थन में भी उठीं, मगर पूरे हंगामे से वह खुद बेहद दुखी हैं। रेडिफ डॉट कॉम को दिए एक इंटरव्‍यू में उन्‍होंने साफ किया कि वह किसी स्‍टूडेंट यूनियन का हिस्‍सा नहीं, बस दिल्‍ली यूनिवर्सिटी की एक छात्रा भर हैं। उन्‍होंने यह भी साफ किया कि उन्‍हें जो बलात्‍कार की धमकियां मिली थीं, उनके बारे में वह ‘निश्चित तौर पर नहीं कह सकतीं कि ऐसा ABVP की तरफ से किया गया या नहीं।’